Metrobeampte in die sop oor ‘rassistiese’ uitlatingKonst. Malesela Rantshi. Foto: Facebook Konst. Malesela Rantshi het na bewering in Engels op sy Facebook-blad geskryf: “Toe julle wit mense hier gekom het, het ons geëet en was ons gesond. Nou het al hierdie siektes saam met die wit mense gekom, daar was nooit siektes nie. Julle grond is in Europa, nie hier nie.” Op sy Facebook-profiel dui Rantshi aan dat hy ŉ lid van die TMPD is. Senior superintendent Isaac Mahamba, woordvoerder van die TMPD, het aan Maroela Media gesê dat die Facebook-inskrywing onder hul aandag gebring is en dat die TMPD reeds vasgestel het dat Rantshi wel ŉ lid van die TMPD is. “ŉ Interne ondersoek is van stapel gestuur oor ons lid se beweerde rassistiese aanmerkings. Die TMPD keur nie rassisme goed nie,” het Mahamba gesê. “In dié stadium is [Rantshi] nog by die werk terwyl die ondersoek gedoen word.” Mahamba het gesê die TMPD het ŉ streng sosialemedia-beleid waarby lede moet hou. “Al ons lede is deeglik bewus van hierdie beleid,” het hy gesê.